Keskustademokraatit

Keskustademokraatit (tansk. "Centrum-Demokraterne"; lyh. CD) oli tanskalainen vuosina 1973–2008 toiminut puolue. Sen perusti sosiaalidemokraateista eronnut Erhard Jakobsen, johon puolue pitkälti henkilöityi. Hänen jälkeensä puolueen puheenjohtajana toimi pitkään hänen tyttärensä Mimi Jakobsen. Keskustademokraatit oli mukana sekä oikeisto- että vasemmistojohtoisissa hallituksissa, ja se ajoi erityisesti autoilijoiden sekä omakotitaloasujien asiaa.
Historia.
Puolueen perusti marraskuussa 1973 entinen Gladsaxen pormestari ja tuolloinen kansankäräjäedustaja Erhard Jakobsen, joka oli omien sanojensa mukaan tyytymätön sosiaalidemokraattien liukumiseen poliittisesti yhä vasemmalle. Erotessaan sosiaalidemokraateista Jakobsen lupasi jatkaa Anker Jørgensenin johtaman hallituksen tukemista, mutta jo seuraavana päivänä hän oli poissa kansankäräjiltä, eikä hallitus saanut eräässä tärkeässä äänestyksessä enemmistöä, jolloin päätettiin julistaa uudet vaalit. Jakobsenin mukaan hän ei ollut ehtinyt äänestykseen, koska hänen autostaan oli loppunut polttoaine. Joulukuun 4. päivänä 1973 pidetyissä ylimääräisissä kansankäräjävaaleissa keskustademokraatit saivat 7,8 prosenttia äänistä ja 14 paikkaa parlamentissa.
Puolueen kannatus heittelehti paljon ja sen katsottiin olevan pitkälti riippuvainen puheenjohtajasta. Vuonna 1981 keskustademokraatit saivat parhaan tuloksensa, 8,3 prosenttia äänistä ja 15 paikkaa kansankäräjille. Seuraavana vuonna puolue meni mukaan Poul Schlüterin johtamaan neljän oikeistopuolueen hallitukseen ja pysyi siellä vuoteen 1988.
Vuonna 1989 puheenjohtajaksi Erhard Jakobsenin tilalle tuli hänen tyttärensä Mimi Jakobsen. Tämän johdolla puolue alkoi suuntautua enemmän vasemmalle päin, ja se oli mukana Poul Nyrup Rasmussenin sosiaalidemokraattijohtoisessa hallituksessa vuosina 1993–1996. Se lähti hallituksesta, kun sosiaalidemokraatit olivat tehneet budjettisopimuksen sosialistisen kansanpuolueen ja yhtenäisyyslistan kanssa.
Vuoden 2001 kansankäräjävaaleissa keskustademokraatit saivat enää 1,8 prosenttia äänistä, eivätkä yhtään paikkaa parlamentissa. Tanskan poliittiselle kentälle oli ilmaantunut kilpailevia puolueita, ja puolueen katsottiin porvarillisessa leirissä olevan talouspolitiikaltaan liian vasemmistolainen ja maahanmuutto- sekä pakolaispolitiikaltaan liian liberaali. Vuoden 2005 vaaleissa puolue yritti vielä palata kansankäräjille onnistumatta siinä, minkä jälkeen Mimi Jakobsen erosi puheenjohtajan tehtävästä. Vuonna 2007 puolueella oli hetken aikaa kansanedustaja, kun Louise Frevert erosi Tanskan kansanpuolueesta ja liittyi keskustademokraatteihin. Vuonna 2008 puolue lakkautettiin.
Politiikka.
Poliittisesti Keskustademokraatit asetti itsensä Sosiaalidemokraattien ja Konservatiivisen kansanpuolueen väliin. Se pyrki yhteistyöhön sekä vasemmiston että oikeiston kanssa ja kosiskeli erityisesti keskiluokkaa. Puolue halusi säilyttää hyvinvointivaltion ja parantaa yrittäjien asemaa.
Ulkopoliittisesti puolue kannatti vahvasti Euroopan unionia ja sen edeltäjiä sekä Natoa. Maahanmuuttajiin ja pakolaisiin se suhtautui liberaalisti.
Vaalimenestys.
Keskustademokraatit oli edustettuna kansankäräjillä vuosina 1973–2001. Parhaan vaalituloksensa, 8,3 % äänistä ja 15 paikkaa, se sai vuonna 1981.
Merkittäviä henkilöitä.
Puheenjohtajat.
Lähde: